Efter et kort lejeophold i Moss FK i den næstbedste norske række, er Simon Bræmer tilbage i AaB. Det skriver aabsport.dk.

Simon Bræmer blev lejet ud til Moss FK, da den norske klub var i nedrykningsfare fra Adeccoligaen, niveauet lige under den bedste række, Tippeligaen. - Norsk fodbold er noget mere taktisk og fysisk betonet, end jeg har været vant til, så det tog mig lige lidt tid at finde mig til rette med stilen, forklarer Simon Bræmer til aabsport.dk. - I dansk fodbold er der mere fokus på det tekniske aspekt af spillet, og det kunne jeg mærke, at jeg savnede lidt nogen gange, fortsætter angriberen. Blandt andet takket være nogle vigtige mål af AaB-angriberen lykkedes det klubben at forblive i Adeccoligaen. - Jeg synes, det var en spændende udfordring, at være med til at hjælpe en klub til at undgå nedrykning, og jeg synes oplevelsen har givet mig hår på brystet, så jeg har bestemt fået meget ud af det, siger han. - Det er dog skønt at være tilbage i vante omgivelser, og være sammen med kammeraterne igen. Nu må jeg bare tage arbejdshandskerne på til træning, og så må vi se. Men jeg har i hvert fald mod på at slås for min chance, slutter Simon Bræmer.